b'\n_START_ARTICLE_\nPositsioonreguleerimine\n_START_PARAGRAPH_\nPositsioonreguleerimine on katkev (mittepidev) automaatreguleerimine, kus regulaatori v\xc3\xa4ljundsuurus muutub h\xc3\xbcppeliselt nulli ja maksimumi vahel v\xc3\xb5i astmeliselt . Positsioonreguleerimine v\xc3\xb5ib olla kahe-, kolme- v\xc3\xb5i mitmepositsiooniline. Kolme- v\xc3\xb5i mitmepositsioonilise reguleerimise korral muutub v\xc3\xa4ljundsuurus y astmeliselt (joonis 1)._NEWLINE_Reguleerimisprotsess v\xc3\xb5ib olla h\xc3\xbcstereesita v\xc3\xb5i h\xc3\xbcstereesiga. Kui reguleerimine on s\xc3\xbcmmeetrilise h\xc3\xbcstereesisilmusega, siis l\xc3\xbclitub regulaator v\xc3\xa4lja reguleeritava suuruse v\xc3\xa4ikese negatiivse k\xc3\xb5rvalekalde korral ja sisse v\xc3\xa4ikese positiivse k\xc3\xb5rvalekalde korral. H\xc3\xbcsterees tekib elektromagnetilise relee omadusest v\xc3\xb5i mehaaniliste andurite h\xc3\xb5\xc3\xb5rdej\xc3\xb5udude t\xc3\xb5ttu. Relee rakendub suurema pinge juures, kui ennistub.\n_START_SECTION_\nKahepositsiooniline reguleerimine\n_START_PARAGRAPH_\nReleetoimelise (binaarse) kahepositsioonilise ehk kaks-punkt reguleerimise korral on juhttoimel u(t) ja v\xc3\xa4ljundsuurusel y ainult kaks v\xc3\xa4\xc3\xa4rtust "0" v\xc3\xb5i "100%". Kui v\xc3\xa4ljundsuurus \xc3\xbcletab \xc3\xbclemise v\xc3\xa4\xc3\xa4rtuse, siis l\xc3\xbclitatakse juhttoime ja seega ka reguleeritav objekt v\xc3\xa4lja, kui v\xc3\xa4ljundsuurus langeb alla alumist v\xc3\xa4\xc3\xa4rtust, siis l\xc3\xbclitatakse juhttoime sisse. Seega, kui reguleerimisviga e1(t)=e(t)-u\xe2\x82\x9c\xe2\x82\x9b(t) (joonis 2) on positiivne, l\xc3\xbclitub t\xc3\xa4itur sisse, kui see on 0 v\xc3\xb5i negatiivne, l\xc3\xbclitub v\xc3\xa4lja. Reguleerimisel v\xc3\xb5ngub reguleeritav suurus seadev\xc3\xa4\xc3\xa4rtuse \xc3\xbcmber. V\xc3\xb5nkumise amplituud ja periood on seda suuremad, mida suurem on s\xc3\xbcsteemi hilistusaja \xcf\x84 ja ajakonstandi T suhe. Binaarregulaatori omadusi saab parandada (nt. suure hilistusega ahjude puhul) elektrooniliste tagasisidede abil. Tagasisidet kasutatakse l\xc3\xbclitussageduse suurendamiseks, mis aitab v\xc3\xa4hendada ka v\xc3\xb5nkumise amplituudi._NEWLINE_Mehaaniliste t\xc3\xa4iturite kasutamisel (n\xc3\xa4iteks releed ja kontaktorid) ei tohiks l\xc3\xbclitussagedus olla suurem kui 1...5 l\xc3\xbclitust minutis. Suuremaid l\xc3\xbclitussagedusi v\xc3\xb5imaldavad pooljuhtkommutaatorid n\xc3\xa4iteks IGBT transistoride v\xc3\xb5i t\xc3\xbcristoridega l\xc3\xbclitid. Suure l\xc3\xbclitussageduse t\xc3\xb5ttu pole v\xc3\xa4ljundsuuruse v\xc3\xb5nkumine enam m\xc3\xa4rgatav ning reguleerimisel saadakse pidevreguleerimisega v\xc3\xb5rreldavad tulemused. Kui pidevreguleerimise korral on regulaatori v\xc3\xa4ljundis pidevsignaal, siis tagasisidega binaarregulaatori puhul on regulaatori juhttoimeks pulsilaiusmoduleeritud signaal.\n_START_SECTION_\nKolmepositsiooniline reguleerimine\n_START_PARAGRAPH_\nKolmepositsioonilse ehk kolm-punkt regulaatori v\xc3\xa4ljundil on kolm v\xc3\xa4\xc3\xa4rtust. Vastavalt sellele, kas reguleeritav suurus on v\xc3\xa4iksem esimesest seadev\xc3\xa4\xc3\xa4rtusest, on esimese ja teise seadev\xc3\xa4\xc3\xa4rtuse vahel v\xc3\xb5i on suurem teisest seadev\xc3\xa4\xc3\xa4rtusest saab v\xc3\xa4ljundsuurus esimese teise v\xc3\xb5i kolmanda v\xc3\xa4\xc3\xa4rtuse. kolmepositsioonilse regulaatori n\xc3\xa4iteks on ruumi k\xc3\xbctmise ja jahutamise termoregulaator. Kui ruumi temperatuur on alla soovitud v\xc3\xa4\xc3\xa4rtuse, l\xc3\xbclitatakse sisse k\xc3\xbcte, kui temperatuur on normis on k\xc3\xbcte ja jahutus v\xc3\xa4lja l\xc3\xbclitatud, kui ruum on palav, l\xc3\xbclitatakse sisse jahutus. V\xc3\xb5imalik on n\xc3\xa4iteks reguleerida ka kahte k\xc3\xbctte astet ja k\xc3\xbcte v\xc3\xa4lja l\xc3\xbclitada. Kolmepositsioonilise reguleerimise saab ka kahest kahepositsioonilisest regulaatorist, kui releede v\xc3\xa4ljundkontaktid vastavalt \xc3\xbchendada.'